DA Den Europæiske Unions Tidende C 200/16

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 200/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CINTA SENESE«

EF-Nr.: IT-PDO-0005-0491-06.09.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche Alimentari Agricole e Forestali Adresse: Via XX Settembre 20 00187 Roma RM ITALIA Tlf. +39 0646655104 Fax +39 0646655306 E-mail: saco7@politicheagricole.it

2. Sammenslutning:

Navn: Consorzio per la Tutela della Cinta Senese Adresse: Strada di Cerchiaia 41/4 53100 Siena SI ITALIA Tlf. +39 0577389513 Fax +39 0577389513 E-mail: cinta-senese@libero.it Sammensætning: Producent/forarbejdningsvirksomhed ( X ) Andet ( )

3. Produkttype:

Kategori 1.1. Kød (og slagtebiprodukter), fersk

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Cinta Senese«

4.2. Beskrivelse:

Den beskyttede oprindelsesbetegnelse »Cinta Senese« er reserveret svinekød fra racen »cinta senese«, der er avlet fritgående eller delvis fritgående, og som stammer fra parring af svin, der begge er opført i registret og/eller stambogen for »Cinta Senese«.

Ved afsætning skal »Cinta Senese« BOB have følgende fysisk-kemiske egenskaber (pr. 100 g spiseligt kød — 24 timer efter slagtning): vandindhold: højst 78 %; fedtindhold mindst 2,5 % (målt i kammusklen), pH-værdi på 45 (pH målt 45 minutter efter slagtning): 6-6,5. Kødet skal desuden have følgende synsindtryk og organoleptiske egenskaber: kraftig rosa og/eller rødt; fin i teksturen; kompakt konsistens, lettere fedtmarmoreret, mørt, saftigt med en duft af frisk kød.

4.3. Geografisk område:

Produktionsområdet omfatter hele Toscana-regionen op til 1 200 m over havet, hvor miljøforholdene er ugunstige for avlen.

4.4. Bevis for oprindelse:

Hver enkelt fase i produktionsprocessen overvåges, idet input og output for hver fase dokumenteres. På denne måde og ved, at opdrættere, slagterier, opskæringsvirksomheder opføres i særlige registre, der føres af kontrolinstansen, og ved at de producerede mængder indberettes rettidigt til kontrolinstansen, sikres det, at produktet kan spores (fra produktionskædens start til slut).

For så vidt angår dyrenes foder, attesteres dets geografiske oprindelse ved relevant dokumentation, som leverandørerne overdrager opdrætterne. Opdrætterne skal ved hjælp af passende intern registrering kunne dokumentere det under punkt 4.5 anførte. Kontrolorganet skal kunne konsultere leverandørernes dokumentation og opdrætternes interne registrering med henblik på kontrol.

Svinene skal desuden identificeres senest 45 dage efter fødslen med et passende mærke (øremærkning), der angiver dyrets indentifikationsnummer. Der kan anvendes forskellige farver til f.eks. at angive, om dyret skal anvendes til avlsdyr eller slagtning. Straks efter slagtning forsynes de halve kroppe med et brændemærke og et andet mærke på udskæringerne til konsum. Påføring af brændemærke og/eller udskæringsmærke foretages henholdsvis på slagteriet og/eller opskæringsvirksomheden. Kontrolorganet kontrollerer alle de personer, både fysiske og juridiske, der er opført i de pågældende registre.

4.5. Produktionsmetode:

Dyr bestemt til slagtning skal opdrættes fritgående, eller delvis fritgående, fra den fjerde måned i dyrets levetid. Der må højst opdrættes 1 500 kg levende vægt svin pr. hektar. Svinene skal dagligt opholde sig på marker (enten indhegnede eller ikke), der kan være udstyret med et ly, hvor de kan opholde sig om natten og/eller ved ugunstige vejrforhold. Avlssvinene kan samles i passende strukturer (stalde) i parringsperioden, før og efter faring og for at lette sundhedskontrollen og faringen.

Foderet kommer fra græsning i skov og/eller på bare jorder, hvor der er spredt fodergræs og korn. Det er tilladt at give fodertilskud, der for svin på over 4 måneder højst må udgøre 2 % af dyrets levende vægt.

Kun — og udelukkende — ved eller som følge af ugunstige vejrforhold, når eng og skov er fuldstændig udnyttet på grund af tørke, lange regnperioder eller snedække, er det tilladt at give fodertilskud ud over grænsen på 3 % af den levende vægt for at sikre dyrets normale ernæring.

Smågrise (op til 4 måneder gamle), der er opstaldede, kan imidlertid fodres med fodertilsætning for at opfylde det samlede daglige ernæringsbehov. Fodertilsætningens bestanddele skal for mindst 60 % af dyrets samlede foders vedkommende stamme fra det geografiske produktionsområde. Følgende fodertilsætninger er tilladte:

— energiprodukter: alle fuldkornsprodukter

— proteinprodukter: olieplanter (med undtagelse af soja og heraf afledte produkter) og alle bælgplanter

— fiberprodukter: foder, frugt og friske grøntsager, biprodukter fra kornmaling.

Det er desuden tilladt at give vitamin- og/eller mineraltilskud.

Dyrene skal være mindst 12 måneder gamle, når de slagtes.

4.6. Tilknytning:

Tilknytningen mellem »Cinta Senese« BOB og oprindelsesområdet består i racens opdræt og ernæring, der giver produktet de i punkt 4.2. beskrevne egenskaber. Det afgrænsede geografiske område er kendetegnet ved de blandede skove med især mange egearter og agernproduktion samt agerjord og marginale agerjord. Disse græsningsområder, der er ringe og lerholdige, udnyttes som regel til græsning og er typiske for jordbunds- og klimaforholdene i Toscana. Menneskets indgriben over århundrederne har forædlet landracen »cinta senese«, der har robuste led og en god generel statur med nøjsomme egenskaber, god tilpasningevne og resistens over for sygdomme; den kan næsten fuldstændigt klare sig med det toskanske landskabs naturgivne ressourcer. Stadig i dag som i fjerne tider er opdræt som fritgående eller delvis fritgående den gængse opdrætsmetode. Svinene sættes faktisk på græs i skovene og på egnede jorder og samles efterfølgende om natten eller på kritiske tidspunkter, såsom før og efter faring. Denne opdrætsform, hvor svinene udnytter skovenes og jordernes ressourcer, begrænser sundhedsproblemerne og forebygger stress hos dyrene, hvilket i gunstig retning påvirker kødets egenskaber, hvad angår sammensætning og kvalitet. Ud over en let intramuskulær fedtmarmorering, der er synlig på udskæringerne, er det minimale fedtindhold omhandlet i punkt 4.2. en egenskab, som ikke alt svinekød har, og som anses for vigtig for at sikre kødets smag og smagfuldhed. I kødet fra »Cinta Senese« er også sammensætningen af de umættede fedtsyrer interessant: den er kendetegnet ved en større mængde oliesyre, der er forløberen for de gunstige aromaer i kødets organoleptiske egenskaber, og en ubetydelig andel af linolsyre, der i for store mængder skader produktets kvalitet; den er påvirket af svinets ernæring i Toscanas typiske skove og græsgange.

Græsningen påvirker desuden den genetiske sammensætning, idet den gør kødet velegnet til konsum i frisk tilstand og til forarbejdede produkter, da dette forhold giver kødet en større vandbindingsevne og derved forårsager mindre svind ved tilberedning og ved saltning i de forarbejdede produkters første lagringsfase.

Det bør her fremhæves, at kødet »Cinta Senese« i dag direkte forbindes med oprindelsesområdet, fordi det også i tidligere tider blev påskønnet for sine kvaliteter, da det var essencen af det traditionelle toskanske køkken. Takket være regionens fremstød ses en stadig voksende tilstedeværelse på markedet af »Cinta Senese«-kød, således også på restauranternes menuer, hvor betegnelsen »Cinta Senese« tilføjes diverse udskæringer af kød.

Kød med betegnelsen »Cinta Senese« er stadig i dag meget efterspurgt på markedet, hvilket har ført til meget højere priser i forhold til andet kød, som det fremgår af prislisten fra Camera di Commercio dell’Industria dell’Artigianato e Agricoltura di Siena (Sienas handelskammer for håndværksindustrien og landbruget) fra 2001 og 2002.

4.7. Kontrolorgan:

Kontrolorganet opfylder kravene i standarden EN 45011.

Navn: Istituto Nord Est Qualità — INEQ Adresse: Via Nazionale 33/35 33030 Villanova di San Daniele del Friuli UD ITALIA Tlf. +39 0432956951 Fax +39 0432956955 E-mail: info@ineq.it

4.8. Mærkning:

De halve kroppe af »Cinta Senese« skal brændemærkes på følgende dele: skinke, lænd, flæsk, skulder og hals. Brændemærket gengiver logoet for »Cinta Senese« BOB og slagterens kodenummer.

Alle udskårne stykker fra udskæring af den halve brændemærkede krop bestemt til den endelige forbruger skal bære et mærke med følgende oplysninger:

— logoet

— den beskyttede betegnelse: Cinta Senese D.O.P

— EU-mærket og udtrykket »Denominazione d’Origine Protetta« (beskyttet oprindelsesbetegnelse)

— kodenummer for sporbarhed, der muliggør identifikation af dyret (sted og fødselsdato), sted og dato for slagtning og opskæring og antallet af salgssteder.

Mærket med de ovenfor nævnte oplysninger skal være uudsletteligt, både på udskæringer og/eller forpakkede produkter.

Logoet består af et rødt våbenskjold med en tegning af et mørkegråt svin ombundet med en hvid banderole; våbenskjoldet er omgivet af en rød cirkel, hvori der også står »allevata in Toscana secondo tradizione«. Under våbenskjoldet og uden for cirklen står der »Cinta Senese D.O.P.«. Logoet kan udføres med de samme skrifttyper i sort/hvid på diverse underlag, forstørres eller formindskes, men proportionerne og teksten skal overholdes.

(1) EUT L 93 af 31.3.2006, s. 12.